cometadata/datacite-titles-descriptions-related-identifiers huggingface dataset:
DOI: 10.14457/tu.the.2018.1134
title: การเปิดรับสื่อและความต้องการการสื่อสารออนไลน์ของสมาชิกเครือข่ายการแจ้งเตือนภัยพิบัติภาคประชาชน ศูนย์เตือนภัยพิบัติแห่งชาติ

description: การศึกษาเรื่อง “การเปิดรับสื่อและความต้องการการสื่อสารออนไลน์ของสมาชิกเครือข่ายการแจ้งเตือนภัยพิบัติภาคประชาชน ศูนย์เตือนภัยพิบัติแห่งชาติ” มีวัตถุประสงค์เพื่อศึกษาการเปิดรับสื่อออนไลน์และความต้องการการสื่อสารออนไลน์เกี่ยวกับภัยพิบัติทางธรรมชาติ รวมถึงผลของความแตกต่างลักษณะทางประชากรของสมาชิกเครือข่ายการแจ้งเตือนภัยพิบัติภาคประชาชนต่อการเปิดรับสื่อออนไลน์และความต้องการการสื่อสารออนไลน์เกี่ยวกับภัยพิบัติทางธรรมชาติ โดยการศึกษาครั้งนี้ใช้วิธีการศึกษาเชิงปริมาณ (Quantitative Research) รูปแบบการวิจัยเชิงสำรวจ (Survey Research) โดยใช้แบบสอบถาม (Questionnaire) เป็นเครื่องมือในการเก็บข้อมูลกลุ่มตัวอย่างในงานวิจัยนี้ คือ สมาชิกเครือข่ายการแจ้งเตือนภัยพิบัติภาคประชาชน ภาคเหนือ อายุระหว่าง 20 - 60 ปี จำนวน 250 คน ผลการศึกษาพบว่า กลุ่มตัวอย่างส่วนใหญ่เป็นเพศชาย อายุระหว่าง 41-50 ปี มีการศึกษาระดับต่ำกว่าปริญญาตรี มีอาชีพข้าราชการ/พนักงานราชการ/พนักงานรัฐวิสาหกิจและมีรายได้ส่วนตัวต่อเดือนอยู่ที่ 15,000-30,000 บาท โดยกลุ่มตัวอย่างส่วนใหญ่มีการเปิดรับสื่อออนไลน์เกี่ยวกับภัยพิบัติทางธรรมชาติ ระดับมาก และมีความต้องการการสื่อสารออนไลน์เกี่ยวกับภัยพิบัติทางธรรมชาติ ระดับมาก ผลการทดสอบสมมติฐาน พบว่า เพศ อายุ ระดับการศึกษา อาชีพที่แตกต่างกันมีการเปิดรับสื่อออนไลน์เกี่ยวกับภัยพิบัติทางธรรมชาติไม่แตกต่างกัน แต่พบว่า รายได้ ที่แตกต่างกันมีการเปิดรับสื่อออนไลน์เกี่ยวกับภัยพิบัติทางธรรมชาติแตกต่างกัน และพบว่า เพศ อายุ ระดับการศึกษา อาชีพ รายได้ที่แตกต่างกัน มีความต้องการการสื่อสารออนไลน์เกี่ยวกับภัยพิบัติทางธรรมชาติ ไม่แตกต่างกัน ที่ระดับนัยสำคัญ .05 (Sig. &gt; .05)
DOI: 10.14457/tu.the.2018.1135
title: ความคาดหวัง พฤติกรรมการเปิดรับ และความพึงพอใจของผู้ติดตามที่มีต่อเพจเฟซบุ๊ก SOOK by สสส.

description: การวิจัยเรื่องนี้ มีวัตถุประสงค์เพื่อศึกษาความคาดหวัง พฤติกรรมการเปิดรับ และความพึงพอใจของผู้ติดตามที่มีต่อเพจเฟซบุ๊ก SOOK BY สสส. โดยทำการเก็บข้อมูลจากผู้ติดตามเพจ เฟซบุ๊ก SOOK BY สสส. จำนวน 301 คน ผลการวิจัยพบว่า กลุ่มตัวอย่างส่วนใหญ่เป็นเพศหญิง มีอายุ 36-50 ปี มีการเปิดรับเพจเฟซบุ๊ก SOOK BY สสส. เฉลี่ย 4 ครั้ง/สัปดาห์ โดยผู้ติดตามมีความคาดหวังและความพึงพอใจในเพจเฟซบุ๊ก SOOK BY สสส. ด้านข้อมูลข่าวสารมากที่สุด สำหรับการสมมติฐานพบว่าผู้ติดตามที่มีลักษณะประชากรแตกต่างกันทั้งในเรื่อง อายุ เพศ สถานภาพสมรส จะมีการเปิดรับไม่แตกต่างกันทั้งในเรื่องของความถี่ (ครั้ง/สัปดาห์) และความบ่อยครั้งในการเปิดรับประเภทของเนื้อหา แต่เมื่อพิจารณาในรายด้านความบ่อยครั้งในการเปิดรับประเภทเนื้อหา พบว่า มีความแตกต่างกันในเรื่องของประเด็นสุขภาพจิต เมื่อศึกษาด้านความคาดหวังและความพึงพอใจกับการเปิดรับเพจเฟซบุ๊ก SOOK BY สสส. พบว่า ความคาดหวังกับการเปิดรับเพจเฟซบุ๊ก SOOK BY สสส. มีความสัมพันธ์กัน และความพึงพอใจในการเปิดรับเพจเฟซบุ๊ก SOOK BY สสส. มีความสัมพันธ์กัน และความคาดหวังและความพึงพอใจต่อเพจเฟซบุ๊ก SOOK BY สสส. แตกต่างกัน โดยที่ระดับค่าเฉลี่ยของความคาดหวังจากเพจเฟซบุ๊ก SOOK BY สสส. สูงกว่าความพึงพอใจต่อเพจเฟซบุ๊ก SOOK BY สสส.
DOI: 10.14457/tu.the.2018.1136
title: การเข้าสู่ตำแหน่งและระยะเวลาการดำรงตำแหน่งของกำนันที่สร้างประสิทธิภาพในการบริหารราชการแผ่นดินในยุคปัจจุบัน: กรณีศึกษาจังหวัดราชบุรี

description: การศึกษาการเข้าสู่ตำแหน่งและระยะเวลาการดำรงตำแหน่งของกำนันที่สร้างประสิทธิภาพในการบริหารราชการแผ่นดินในยุคปัจจุบัน: กรณีศึกษาจังหวัดราชบุรี มีวัตถุประสงค์เพื่อศึกษาบทบาทและการทำหน้าที่ของกำนันเปรียบเทียบการเข้าสู่ตำแหน่งระหว่างการเลือกโดยราษฎรและการเลือกโดยผู้ใหญ่บ้านภายในตำบล และเปรียบเทียบระหว่างการดำรงตำแหน่งตามวาระ 5 ปี และการดำรงตำแหน่งครบอายุ 60 ปี ผู้ศึกษาใช้วิธีการศึกษาวิจัยเชิงคุณภาพ โดยเก็บข้อมูล 2 รูปแบบ คือ การศึกษาข้อมูลเอกสารและการสัมภาษณ์พูดคุยกับบุคคลที่เกี่ยวข้อง ผลการศึกษาพบว่า 1. การเข้าสู่ตำแหน่งของกำนันที่มาจากการเลือกโดยตรงของราษฎรในพื้นที่ตำบลมีผลดีมากกว่าการเลือกกันเองของผู้ใหญ่บ้าน ซึ่งมีปัจจัยที่สำคัญ 2 ประการที่ส่งผลต่อประสิทธิภาพในการบริหารราชการแผ่นดินของกำนัน คือ การเข้าสู่ตำแหน่งของกำนันที่มาจากการเลือกโดยตรงของราษฎรในพื้นที่ตำบลจะเป็นการสร้างความชอบธรรมในการเข้าสู่ตำแหน่งของกำนันผ่านกระบวนการประชาธิปไตยที่จะสามารถลดความขัดแย้งในพื้นที่ และการเข้าสู่ตำแหน่งของกำนันที่มาจากการเลือกโดยตรงของราษฎรในพื้นที่ตำบลจะช่วยป้องกันการครอบงำของกลุ่มอิทธิพลและการซื้อสิทธิ์ขายเสียง2. การกำหนดวาระการดำรงตำแหน่งของกำนันจนครบอายุ 60 ปี มีผลดีกว่าการดำรงตำแหน่งคราวละ 5 ปี ซึ่งมีปัจจัยสำคัญ 2 ประการ ที่ส่งผลต่อประสิทธิภาพในการบริหารราชการแผ่นดินของกำนัน คือ ทำให้การทำงานมีความเอกภาพ ซึ่งจะเป็นการเพิ่มประสิทธิภาพในการปฏิบัติหน้าที่ที่ตอบสนองต่อประโยชน์ส่วนรวม และช่วยลดความแตกแยกภายในพื้นที่และป้องกันการเข้ามาแสวงหาผลประโยชน์ของนักการเมือง
DOI: 10.14457/tu.the.2018.1138
title: การแก้ไขเพิ่มเติมรัฐธรรมนูญตามรัฐธรรมนูญแห่งราชอาณาจักรไทยพุทธศักราช 2560

description: ในประเทศที่มีระบอบการปกครองแบบประชาธิปไตย รัฐธรรมนูญถือเป็นกฎหมายสูงสุด ที่จัดวางระเบียบความสัมพันธ์ระหว่างผู้ปกครองกับผู้อยู่ใต้การปกครอง ซึ่งกฎหมายอื่น ๆ จะขัดหรือแย้งกับรัฐธรรมนูญไม่ได้ ถึงแม้ว่ารัฐธรรมนูญจะเป็นกฎหมายสูงสุด แต่รัฐธรรมนูญก็ควรสามารถเปลี่ยนแปลงแก้ไขได้ เพื่อให้เหมาะสมกับสภาพการณ์ทางสังคม เศรษฐกิจ การเมือง ตลอดจนความต้องการของประชาชนที่เปลี่ยนแปลงอยู่ตลอดเวลาตามยุคสมัย ไม่ว่าจะเป็นการแก้ไขเพิ่มเติมรัฐธรรมนูญในบางมาตราหรือการแก้ไขรัฐธรรมนูญทั้งฉบับ รัฐธรรมนูญควรกำหนดรูปแบบและกระบวนการแก้ไขเพิ่มเติมเอาไว้ซึ่งกระบวนการนั้นต้องไม่เหมือนกับการแก้ไขกฎหมายธรรมดาทั่วไป ทั้งนี้เพื่อเป็นการคุ้มครองสิทธิและเสรีภาพของประชาชน ผู้อยู่ใต้การปกครอง ไม่ให้ถูกกระทบสิทธิและเสรีภาพหรือแก้ไขเปลี่ยนแปลงได้ง่าย ตลอดจนจํากัดการใช้อำนาจผู้ปกครองให้อยู่ภายใต้กฎหมายรัฐธรรมนูญรัฐธรรมนูญโดยทั่วไปมักจะมีบทบัญญัติกำหนดถึงหลักเกณฑ์ในการแก้ไขเพิ่มเติมรัฐธรรมนูญเอาไว้เพื่อกำหนดเงื่อนไขและข้อจำกัดในการแก้ไขเพิ่มเติมรัฐธรรมนูญ สำหรับประเทศไทยนับตั้งแต่ประกาศใช้รัฐธรรมนูญเป็นกฎหมายสูงสุดในการปกครองประเทศ ได้ประกาศใช้รัฐธรรมนูญในราชกิจจานุเบกษาด้วยกันทั้งหมด 20 ฉบับ ซึ่งรัฐธรรมนูญส่วนใหญ่ได้กำหนดรูปแบบและกระบวนในการขอแก้ไขเพิ่มเติมเอาไว้ ซึ่งอาจมีความเหมือนหรือแตกต่างกัน ขึ้นอยู่กับผู้มีอำนาจสูงสุดในการจัดให้มีรัฐธรรมนูญขณะนั้นว่าจะใช้รูปแบบใด ในการแก้ไขเพิ่มเติมรัฐธรรมนูญ รัฐธรรมนูญแห่งราชอาณาจักรไทย พุทธศักราช 2560 เป็นรัฐธรรมนูญฉบับที่ 20 ของประเทศ ซึ่งจัดร่างโดยคณะกรรมการร่างรัฐธรรมนูญ ภายหลังการรัฐประหารในประเทศ โดยคณะรักษาความสงบแห่งชาติ หรือ คสช. และเป็นรัฐธรรมนูญฉบับที่ 2 ที่ผ่านการออกเสียงประชามติโดยได้รับเสียงเห็นชอบมากกว่ากึ่งหนึ่งของผู้มาออกเสียงประชามติ ซึ่งรัฐธรรมนูญแห่งราชอาณาจักรไทย พุทธศักราช 2560 นั้น ได้บัญญัติการแก้ไขเพิ่มเติมรัฐธรรมนูญที่มีบทบัญญัติไว้โดยเฉพาะ เช่น ผู้มีสิทธิเสนอแก้ไขเพิ่มเติม จำนวนผู้เสนอแก้ไขเพิ่มเติม การให้รัฐสภาพิจารณา การออกเสียงลงคะแนน จำนวนคะแนนเสียง การให้รอการลงมติเห็นชอบในวาระที่สาม การออกเสียงประชามติ การส่งความเห็นให้ศาลรัฐธรรมนูญวินิจฉัย เป็นต้น จากการศึกษาพบว่าบทบัญญัติการแก้ไขเพิ่มเติมรัฐธรรมนูญตามรัฐธรรมนูญแห่งราชอาณาจักรไทย พุทธศักราช 2560 มีความแตกต่างจากรัฐธรรมนูญและร่างรัฐธรรมนูญฉบับที่ผ่านมา อย่างมีนัยสำคัญหลายประการ เช่น การบัญญัติให้สมาชิกวุฒิสภา และสมาชิกสภาผู้แทนราษฎรจากพรรคการเมือง ที่สมาชิกไม่ได้ดำรงตำแหน่งรัฐมนตรี ประธานสภาผู้แทนราษฎร หรือรองประธานสภาผู้แทนราษฎร มีส่วนในการออกเสียงให้ความเห็นชอบในญัตติขอแก้ไขเพิ่มเติมรัฐธรรมนูญด้วย นอกจากนี้ยังพบว่าเพิ่มการเว้นระยะเวลาระหว่างการพิจารณาในวาระที่ 3 เสร็จสิ้น ก่อนที่นายกรัฐมนตรีจะนำขึ้นทูลเกล้าทูลกระหม่อมถวาย พระมหากษัตริย์เพื่อทรงลงพระปรมาภิไธยและประกาศใช้ในราชกิจจานุเบกษาต่อไป ซึ่งไม่เคยปรากฏเช่นนี้ในรัฐธรรมนูญหรือร่างรัฐธรรมนูญฉบับก่อนหน้าเลย
DOI: 10.14457/tu.the.2018.1139
title: การเปรียบเทียบความคิดทางการเมืองของบุคลากรมหาวิทยาลัยมหิดล

description: การศึกษานี้มีวัตถุประสงค์เพื่อศึกษาระดับความคิดทางการเมืองแบบประชาธิปไตยและเปรียบเทียบความคิดทางการเมืองแบบประชาธิปไตยของบุคลากร มหาวิทยาลัยมหิดล จำแนกตามคณะ/ส่วนงานที่สังกัด 3 กลุ่ม ได้แก่ กลุ่มวิทยาศาสตร์สุขภาพ กลุ่มวิทยาศาสตร์และเทคโนโลยี และกลุ่มมนุษยศาสตร์และสังคมศาสตร์ จำนวน 380 คน ซึ่งได้จากการสุ่มแบบแบ่งชั้น (Stratified Random Sampling) วิเคราะห์ปัจจัยทางด้านความคิดทางการเมืองแบบประชาธิปไตยของบุคลากรมหาวิทยาลัยมหิดล ได้แก่ ด้านความเชื่อมั่นในระบอบประชาธิปไตย ด้านความรู้ความเข้าใจในระบอบประชาธิปไตย และด้านความพึงพอใจในระบอบประชาธิปไตย สถิติที่ใช้วิเคราะห์ข้อมูล คือ ค่าความถี่ ค่าร้อยละ ค่าเฉลี่ย ค่าเบี่ยงเบนมาตรฐาน และสถิติเปรียบเทียบผลการศึกษาระดับความคิดทางการเมืองแบบประชาธิปไตยและเปรียบเทียบความคิดทางการเมืองแบบประชาธิปไตยของบุคลากรมหาวิทยาลัยมหิดล พบว่า 1. ระดับความคิดทางการเมืองแบบประชาธิปไตยในองค์กรของบุคลากร มหาวิทยาลัยมหิดล โดยภาพรวมบุคลากรเห็นด้วยอย่างยิ่ง โดยด้านความเชื่อมั่นในระบอบประชาธิปไตย ทีค่าเฉลี่ยสูงที่สุด บุคลากรมีความเห็นด้วยอย่างยิ่งทางการเมืองแบบประชาธิปไตย รองลงมา คือด้านความรู้ความเข้าใจในระบอบประชาธิปไตย และด้านความพึงพอใจในระบอบประชาธิปไตย ตามลำดับ2. ระดับแนวคิดทางการเมืองแบบประชาธิปไตยของบุคลากร มหาวิทยาลัยมหิดล รายด้าน ประกอบด้วย ด้านความเชื่อมั่นในระบอบประชาธิปไตย ด้านความรู้ความเข้าใจในระบอบประชาธิปไตย และด้านความพึงพอใจในระบอบประชาธิปไตย ผลการวิเคราะห์ ดังนี้ 2.1 ด้านความเชื่อมั่นในระบอบประชาธิปไตย โดยรวมมีความเห็นด้วยอย่างยิ่ง ถ้าพิจารณาเป็นรายข้อ พบว่า บุคลากรเห็นว่า ทุกคนควรยอมรับและปฏิบัติตามมติของคนส่วนใหญ่และเสียงข้างมากในสังคม มีความเห็นสูงกว่าทุกข้อ รองลงมา คือถ้ามีผู้นำทางการเมืองที่มีคุณธรรมสูง เราควรปล่อยให้เขาตัดสินใจทุกอย่าง และทหารหรือกองทัพควรเข้ามาปกครองประเทศเมื่อมีปัญหาวุ่นวายทางการเมือง มีการความเห็นต่ำกว่าทุกข้อ 2.2 ด้านความรู้ความเข้าใจในระบอบประชาธิปไตย โดยรวมมีความเห็นด้วยอย่างยิ่ง ถ้าพิจารณาเป็นรายข้อ พบว่า บุคลากรเห็นว่า คนที่มีการศึกษาน้อยหรือไม่มีการศึกษาควรมีสิทธิพูดเรื่องการเมืองได้มากเท่าคนที่มีการศึกษาสูง มีความเห็นสูงกว่าทุกข้อ รองลงมา คือถ้าประชาชนมีความคิดเห็นแตกต่างกันมาก สังคมก็จะมีความวุ่นวาย และสนใจและติดตามข่าวการอภิปรายหาเสียงของกลุ่มการเมือง มีการความเห็นต่ำกว่าทุกข้อ 2.3 ด้านความพึงพอใจในระบอบประชาธิปไตย โดยรวมมีความเห็นด้วย ถ้าพิจารณา เป็นรายข้อ พบว่า บุคลากรเห็นว่า ผู้หญิงควรจะมีส่วนร่วมทางการเมืองเท่ากับผู้ชาย มีความเห็นสูงกว่าทุกข้อ รองลงมา คือชื่นชอบรัฐบาลที่เป็นประชาธิปไตยแม้จะมีความเสี่ยงต่อความมั่นคง และควรยกเลิกการเลือกตั้งและรัฐสภา และให้ผู้เชี่ยวชาญในด้านต่างๆ ตัดสินใจแทนประชาชน มีการความเห็นต่ำกว่าทุกข้อ 3. การเปรียบเทียบแนวคิดทางการเมืองแบบประชาธิปไตยของบุคลากร มหาวิทยาลัยมหิดล จำแนกตามคณะ/ส่วนงาน 3 กลุ่มสาขาวิชา ได้แก่ กลุ่มสาขาวิชาวิทยาศาสตร์สุขภาพ กลุ่มสาขาวิชาวิทยาศาสตร์และเทคโนโลยี และกลุ่มสาขาวิชามนุษยศาสตร์และสังคมศาสตร์ พบว่า บุคลากร มหาวิทยาลัยมหิดล ที่มีคณะ/ส่วนงานที่สังกัดแตกต่างมีแนวคิดทางการเมืองแบบประชาธิปไตยไม่แตกต่างกันอย่างมีนัยสำคัญทางสถิติที่ระดับ 0.05 พบว่า 3.1 บุคลากรกลุ่มสาขาวิชาวิทยาศาสตร์สุขภาพแนวคิดทางการเมืองแบบประชาธิปไตยมากกว่าบุคลากรสังกัดกลุ่มสาขาวิชาวิทยาศาสตร์และเทคโนโลยี 3.2 บุคลากรกลุ่มสาขาวิชาวิทยาศาสตร์สุขภาพแนวคิดทางการเมืองแบบประชาธิปไตยมากกว่าบุคลากรสังกัดกลุ่มสาขาวิชามนุษยศาสตร์และสังคมศาสตร์
DOI: 10.14457/tu.the.2018.1140
title: สถานะของแนวนโยบายแห่งรัฐ รัฐธรรมนูญแห่งราชอาณาจักรไทย พุทธศักราช 2560

description: การวิจัยนี้มีจุดประสงค์ในการศึกษาถึงที่มา และแนวคิดในการกำหนดแนวนโยบายแห่งรัฐตามรัฐธรรมนูญ โดยมุ่งเน้นการศึกษาสถานะของบทบัญญัติแนวนโยบายแห่งรัฐ ตามรัฐธรรมนูญแห่งราชอาณาจักรไทย พุทธศักราช 2560 ตลอดจนศึกษาถึงผลต่อการกำหนดนโยบายและการปฏิบัติงานของฝ่ายบริหาร ภายใต้บทบัญญัติดังกล่าวนี้การวิจัยนี้เป็นการวิจัยเชิงคุณภาพ โดยวิธีวิจัยเอกสาร ด้วยการเก็บรวบรวมข้อมูลจากบทบัญญัติของรัฐธรรมนูญแห่งราชอาณาจักรไทย และต่างประเทศที่บัญญัติเรื่องแนวนโยบายพื้นฐานแห่งรัฐและแนวโนบายแห่งรัฐ เพื่อนำมาวิเคราะห์เปรียบเทียบถึงสถานะของบทบัญญัติการวิจัยครั้งนี้มีข้อเสนอแนะเป็น 2 ประการ คือ 1) ข้อเสนอแนะให้มีหมวดแนวนโยบายแห่งรัฐในรัฐธรรมนูญ เพื่อกำหนดเป็นกรอบนโยบายกลางของรัฐให้เป็นพันธะผูกพันไว้ในรัฐธรรมนูญที่ทุกรัฐบาลต้องนำไปปฏิบัติให้ต่อเนื่องยั่งยืน เพื่อประโยชน์สาธารณะแก่ประชาชนและประเทศ 2) ข้อเสนอแนะให้ยกเลิกหมวดแนวนโยบายแห่งรัฐในรัฐธรรมนูญ เนื่องจากมีความคล้ายคลึงกับเจตจำนงของบทบัญญัติหมวดอื่น ๆ จึงควรยกเลิกและนำไปสอดแทรกไว้หมวดอื่นแทน
DOI: 10.14457/tu.the.2018.1141
title: บทบาทในการขับเคลื่อนการพัฒนาประเทศตามโครงการไทยนิยมยั่งยืนของกำนัน ผู้ใหญ่บ้าน ในเขตพื้นที่อำเภออู่ทอง จังหวัดสุพรรณบุรี

description: การศึกษาครั้งนี้ มีวัตถุประสงค์ มีวัตถุประสงค์ (1) เพื่อศึกษาบทบาทในการขับเคลื่อนการพัฒนาประเทศตามโครงการไทยนิยม ยั่งยืน ของกำนัน ผู้ใหญ่บ้านในเขตพื้นที่อำเภออู่ทอง จังหวัดสุพรรณบุรี (2) เพื่อศึกษาความคิดเห็นของกำนันผู้ใหญ่บ้าน ในเขตพื้นที่อำเภออู่ทอง จังหวัดสุพรรณบุรี ต่อกระบวนการดำเนินงานในการขับเคลื่อนการพัฒนาประเทศตามโครงการไทยนิยม ยั่งยืน และ (3) เพื่อศึกษาปัญหาและอุปสรรคเกี่ยวกับบทบาทในการขับเคลื่อนการพัฒนาประเทศตามโครงการไทยนิยมยั่งยืน ของกำนัน ผู้ใหญ่บ้าน ในเขตพื้นที่อำเภออู่ทอง จังหวัดสุพรรณบุรี เป็นการศึกษาเชิงคุณภาพ (Qualitative Research) โดยใช้วิธีการวิจัยเชิงเอกสาร (Documentary Research) และการสัมภาษณ์ (Interviews) จากกำนัน ผู้ใหญ่บ้าน ในเขตพื้นที่อำเภออู่ทอง จังหวัดสุพรรณบุรี จำนวน 155 หมู่บ้าน สุ่มตัวอย่างคัดเลือกผู้ให้ข้อมูลหลักในการให้ข้อมูล จำนวน 18 คน โดยเจาะจงเลือกจากหมู่บ้านในเขตชุมชนเมือง จำนวน 9 คน หมู่บ้านที่พื้นที่รอบนอกชุมชนเมือง จำนวน 9 คน และสัมภาษณ์ปลัดอำเภออู่ทอง จังหวัดสุพรรณบุรี จำนวน 1 คน จากการศึกษา พบว่า1. กำนัน ผู้ใหญ่บ้านในเขตพื้นที่อำเภออู่ทอง จังหวัดสุพรรณบุรี ทั้งหมด มีบทบาทในทีมขับเคลื่อนการพัฒนาประเทศตามโครงการไทยนิยม ยั่งยืน ระดับตำบล โดยตำแหน่ง ซึ่งเป็นไปตามองค์ประกอบ อำนาจหน้าที่ ของทีมขับเคลื่อนการพัฒนาประเทศตามโครงการไทยนิยมยั่งยืน ระดับตำบล 2. การขับเคลื่อนการพัฒนาประเทศ ตามโครงการไทยนิยม ยั่งยืน ในเขตพื้นที่อำเภออู่ทอง จังหวัดสุพรรณบุรี ประสบผลสำเร็จเป็นอย่างมาก ได้รับการตอบรับเข้าร่วมโครงการทุกหมู่บ้าน เป็นประโยชน์ต่อประชาชน ในด้านการพัฒนาเศรษฐกิจ สังคม วัฒนธรรม และการเมือง ส่งเสริมคุณภาพชีวิตของประชาชน ลดความเหลื่อมล้ำในสังคม ซึ่งปัจจัยที่ส่งผลต่อความสำเร็จของโครงการ ได้แก่ การมีส่วนร่วมของประชาชน การดำเนินงานของรัฐบาล งบประมาณ และบริบทของแต่ละชุมชนหมู่บ้าน 3. ในการดำเนินงานการขับเคลื่อนการพัฒนาประเทศตามโครงการไทยนิยม ยั่งยืน ในเขตพื้นที่อำเภออู่ทอง จังหวัดสุพรรณบุรี ไม่พบปัญหาแต่อย่างใด เป็นโครงการที่ให้ประโยชน์ต่อชุมชนหมู่บ้าน ประชาชนมีส่วนร่วมในการดำเนินโครงการทุกขั้นตอน มีอำนาจตัดสินใจทุกกระบวนการ จึงทำให้ไม่พบปัญหาอุปสรรคแต่อย่างใด ในขณะที่บางหมู่บ้านยังมีปัญหา อุปสรรค ในการดำเนินงานอยู่บ้าง ซึ่งส่วนใหญ่พบว่า งบประมาณ ไม่เพียงพอต่อการดำเนินการในโครงการ ส่วนแนวทางการพัฒนาการดำเนินงานการขับเคลื่อนการพัฒนาประเทศตามโครงการไทยนิยม ยั่งยืน เพื่อให้ประสบผลสำเร็จอย่างมีประสิทธิภาพ ดังนี้ (1) ควรส่งเสริมการมีส่วนร่วมของประชาชนให้มากขึ้น ในด้านการตัดสินใจ การดำเนินงาน การรับประโยชน์ และการติดตามประเมินผล (2) โครงการตามกรอบการพัฒนาที่หมู่บ้านกำหนด ควรเป็นโครงการที่สามารถแก้ไขปัญหาความเดือดร้อนของประชาชน และสามารถต่อยอดสู่การพัฒนาอย่างยั่งยืน และ (3) เพื่อให้เกิดการพัฒนาอย่างยั่งยืน รัฐบาลควรส่งเสริมโดยกำหนดนโยบายการขับเคลื่อนการพัฒนาประเทศ อย่างต่อเนื่อง
DOI: 10.14457/tu.the.2018.1143
title: กำนัน ผู้ใหญ่บ้าน กับการบริหารราชการในพื้นที่เขตชุมชนเมือง: กรณีศึกษา ตำบลลำผักกูด อำเภอธัญบุรี จังหวัดปทุมธานี

description: การศึกษาวิจัยเรื่องกำนัน ผู้ใหญ่บ้าน กับการบริหารราชการในพื้นที่เขตชุมชนเมืองกรณีศึกษา ตำบลลำผักกูด อำเภอธัญบุรี จังหวัดปทุมธานี นั้น มีวัตถุประสงค์ของการวิจัย เพื่อศึกษาการปรับตัวของกำนัน ผู้ใหญ่บ้าน และเพื่อศึกษาแนวทางการปฏิรูปโครงสร้างระบบการจัดการเชิงพื้นที่ในบริบทบริหารราชการ ในบริบทบริหารราชการในพื้นที่เขตชุมชนเมืองของตำบลลำผักกูด อำเภอธัญบุรี จังหวัดปทุมธานีโดยการวิจัยครั้งนี้ ผู้วิจัยจะใช้รูปแบบการวิจัยแบบผสม (Mix Method) โดยผู้วิจัยจะใช้แบบสัมภาษณ์ (Interview) โดยการสัมภาษณ์เชิงลึก (In-Depth Interview) บุคคลที่เกี่ยวข้องทุกฝ่าย นอกจากนี้ผู้ศึกษาจะดำเนินการศึกษาค้นคว้าเอกสารทางวิชาการ งานวิจัยต่าง ๆ เกี่ยวข้องในประเด็นที่เกี่ยวกับ บทบาทกำนัน ผู้ใหญ่บ้านกับองค์กรปกครองส่วนท้องถิ่น การมีส่วนร่วมของกำนัน ผู้ใหญ่บ้านในการแก้ไขปัญหาในพื้นที่ แนวโน้มการบริหาราชการส่วนภูมิภาคและการกระจายอำนาจสู่ท้องถิ่นในอนาคต ทิศทางการทำงานของผู้ใหญ่บ้านและกระทรวงมหาดไทยผลการศึกษาพบว่า1.การปรับตัวของกำนัน ผู้ใหญ่บ้าน ในบริบทบริหารราชการในพื้นที่เขตชุมชนเมืองของตำบลลำผักกูด อำเภอธัญบุรี จังหวัดปทุมธานี การปรับตัวด้านบทบาทและอำนาจหน้าที่บทบาทและหน้าที่ของกำนันผู้ใหญ่บ้านต้องรับผิดชอบในด้านของการดูแลทุกข์สุขของประชาชนในพื้นที่มากกว่าบทบาทในด้านการพัฒนา เนื่องจากงบประมาณ ทรัพยากรและอำนาจในการบริหารจัดการเป็นขององค์กรปกครองส่วนท้องถิ่นในพื้นที่ ดังนั้นบทบาททางสังคมของกำนัน ผู้ใหญ่บ้านยังนับว่ามีความสำคัญต่อประชาชนในฐานะผู้นำตามธรรมชาติแบบบารมีชนที่มีบทบาทสำคัญในการเป็นผู้ประสานเชื่อมโยงระหว่างภาครัฐกับประชาชนและเป็นผู้นำทางจิตวิทยาในระดับชุมชน และการปรับตัวให้สอดคล้องกับบริบทการการจายอำนาจสู่ท้องถิ่น กำนันผู้ใหญ่บ้านต้องปรับตัวในเรื่องการ ชูลักษณะเด่นเกี่ยวกับการดูแลทุกข์สุขของประชาชนและการพยายามดึงเอาแนวร่วมภาคประชาชน ไม่ว่าจะเป็นกลุ่มองค์กรชุมชน คณะกรรมการหมู่บ้าน และหน่วยงานต่าง ๆ ในพื้นที่เข้ามามีส่วนเกี่ยวข้อง 2.แนวทางการปฏิรูปโครงสร้างระบบการจัดการเชิงพื้นที่ในบริบทบริหารราชการในพื้นที่เขตชุมชนเมืองของตำบลลำผักกูด อำเภอธัญบุรี จังหวัดปทุมธานี ได้เสนอแนวทาง จำนวน 2 แนวทาง ได้แก่ แนวทางที่ 1 ตำแหน่งกำนันผู้ใหญ่บ้านต่อไป เนื่องจากอำนาจและหน้าที่ของกำนัน ผู้ใหญ่บ้าน ต่างจากองค์กรปกครองส่วนท้องถิ่นอย่างชัดเจน โดยเฉพาะด้านการรักษาความสงบเรียบร้อย อีกทั้งตำแหน่ง กำนัน ผู้ใหญ่บ้าน เป็นตำแหน่งที่ทางราชการใช้ประโยชน์คุ้มค่ากว่าการบรรจุแต่งตั้งอัตรากำลังข้าราชการไปทำงานอย่างเดียวกัน ส่วนแนวทางที่ 2 คือ การส่งเสริมการกระจายอำนาจอย่างเต็มรูปแบบ เมื่อมีความเจริญด้านเศรษฐกิจและสังคมมากจนหมดสภาพความเป็นชนบทตามเกณฑ์ตัวชี้วัดที่ กระทรวงมหาดไทยได้กำหนดไว้ เทศบาลตำบล นั้นไม่จำเป็นต้องมีกำนันผู้ใหญ่บ้านในท้องถิ่นนั้นต่อไป การยุบเลิกตำแหน่ง เห็นว่าควรให้ประชาชนมีส่วนร่วมในขั้นตอนการกำหนดเกณฑ์และเห็นด้วยกับเกณฑ์ที่กำหนดนั้น
DOI: 10.14457/tu.the.2018.1144
title: การบริหารจัดการโรงพยาบาลโดยองค์กรปกครองส่วนท้องถิ่น: กรณีศึกษาโรงพยาบาลองค์การบริหารส่วนจังหวัดภูเก็ต

description: งานค้นคว้าอิสระนี้เป็นการศึกษาการบริหารจัดการโรงพยาบาลโดยองค์กรปกครองส่วนท้องถิ่น: กรณีศึกษาโรงพยาบาลองค์การบริหารส่วนจังหวัดภูเก็ต เป็นการศึกษาการกระจายอำนาจด้านสาธารณสุขที่สำคัญ โดยปัญหาที่สำคัญของการกระจายอำนาจด้านสาธารณสุข คือ ความไม่ชัดเจนของแนวนโยบายเกี่ยวกับการถ่ายโอนอำนาจว่าจะดำเนินการด้วยวิธีใด รวมถึงการจัดการการถ่ายโอนในเรื่องงบประมาณที่ยังไม่มีกฎหมายหรือกฎระเบียบที่ชัดเจน ทัศนคติของราชการในส่วนกลางของกระทรวงสาธารณสุขที่มีต่อองค์กรปกครองส่วนท้องถิ่นยังเป็นไปในทางลบอันเกิดจากความไม่เชื่อมั่นในศักยภาพการดำเนินงานด้านสาธารณสุขขององค์กรปกครองส่วนท้องถิ่น การกลัวการสูญเสียอำนาจในการบริหารและงบประมาณที่มีอยู่เดิม และไม่เชื่อใจการทุจริตคอรัปชั่นในท้องถิ่นว่าอาจส่งผลต่อคุณภาพการบริการได้ ทั้งนี้ จากการศึกษาการบริหารจัดการโรงพยาบาลโดยองค์กรปกครองส่วนท้องถิ่น: กรณีศึกษาโรงพยาบาลองค์การบริหารส่วนจังหวัดภูเก็ต พบว่า การกระจายอำนาจด้านสาธารณสุขให้แก่องค์กรปกครองส่วนท้องถิ่นยังไม่มีรูปแบบและแนวทางที่ชัดเจนที่จะสามารถให้องค์กรปกครองส่วนท้องถิ่นดำเนินการได้อย่างเหมาะสมและสามารถให้บริการด้านสาธารณสุขอย่างมีประสิทธิภาพ โดยเฉพาะการให้บริการด้านสาธารณสุขในขั้นทุติยภูมิที่ครอบคลุมการให้บริการที่สามารถดูแลสุขภาพของประชาชนในพื้นที่ได้ทั้งระบบในลักษณะของโรงพยาบาลชัดเจน ดังนั้น เพื่อให้การให้บริการสาธารณสุขขององค์กรปกครองส่วนท้องถิ่นสามารถบริหารจัดการได้อย่างเบ็ดเสร็จ เมื่อผู้ศึกษาพิจารณาเปรียบเทียบทางเลือกข้อเสนอเชิงนโยบายแล้ว พบว่า ทางเลือกที่ 3 การจัดตั้งหน่วยบริการรูปแบบพิเศษ (Service Delivery Unit: SDU) เพื่อการให้บริการสาธารณสุขขององค์กรปกครองส่วนท้องถิ่นเป็นทางเลือกที่สามารถที่จะนำไปสู่การเป็นนโยบายและนำไปสู่การปฏิบัติได้และเป็นผลดีต่อองค์กรปกครองส่วนท้องถิ่น เนื่องจากสามารถสร้างความเป็นอิสระให้แก่องค์กรปกครองส่วนท้องถิ่นในด้านการบริหารการจัดบริการด้านสาธารณสุข แต่มีความจำเป็นที่โรงพยาบาลขององค์กรปกครองส่วนท้องถิ่นจะต้องหารายได้เพิ่มเติมเพื่อใช้ในการบริหารงาน ซึ่งหน่วยบริการรูปแบบพิเศษสามารถกระทำได้และยังเป็นรายได้ที่องค์กรปกครองส่วนท้องถิ่นสร้างขึ้น ส่วนการบริหารบุคลากรองค์กรปกครองส่วนท้องถิ่นสามารถดำเนินการกำกับดูแลการบริหารบุคลากรภายใต้การบริหารของผู้บริหารโรงพยาบาลได้
DOI: 10.14457/tu.the.2018.1145
title: ข้อเสนอเชิงนโยบายการพัฒนาการบริหารจัดการเรื่องร้องทุกข์เพื่ออำนวยความเป็นธรรมศูนย์ดำรงธรรม

description: การวิจัยนี้มีวัตถุประสงค์ในการศึกษาปัญหา อุปสรรคการดำเนินงานของศูนย์ดำรงธรรม รวมทั้งหลักการ กระบวนการบริหารจัดการเรื่องร้องทุกข์ เพื่อนำมาวิเคราะห์เป็นข้อเสนอแนะในการพัฒนาระบบการบริหารจัดการเรื่องร้องทุกข์ของศูนย์ดำรงธรรมในการอำนวยความเป็นธรรมแก่ประชาชนเป็นไปอย่างมีประสิทธิภาพต่อไปได้จากการศึกษาพบว่า ประเด็นปัญหาและอุปสรรคในการดำเนินงานของศูนย์ดำรงธรรม ประกอบด้วย ด้านความมุ่งหวังและยุทธศาสตร์การดำเนินงาน ด้านทรัพยากรในการดำเนินงาน ด้านการจัดการความรู้และนวัตกรรม ด้านกฎหมาย และด้านโครงสร้างบริหารงานข้อเสนอแนะที่มีต่อการพัฒนาการดำเนินงานของศูนย์ดำรงธรรม ประกอบด้วย 1. ด้านโครงสร้าง ควรมีการเสริมสร้างความเข้มแข็งของกลไกในระดับตำบล หมู่บ้าน ให้มีเครือข่ายเชื่อมโยงการทำงานร่วมกันขององคาพยพในพื้นที่ เช่น กำนัน ผู้ใหญ่บ้าน ปราชญ์ชาวบ้าน 2. ด้านภารกิจ จำเป็นต้องกำหนดแผนการดำเนินงานที่ชัดเจนเพื่อให้บรรลุผลสัมฤทธิ์อย่างเป็นรูปธรรม3. ด้านระเบียบกฎหมาย ให้มีการกำหนดแผนการดำเนินงานเพื่อให้บรรลุสู่การเป็นศูนย์บริการร่วมที่ได้รับการสนับสนุนจากทุกส่วนราชการตามมาตรา 32 แห่งพระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พ.ศ. 25464. ด้านการบริหารจัดการ โดยการนำแนวคิดการบริหารจัดการพื้นที่ (Area-based Approach) เช่น การตั้งคณะกรรมการของศูนย์ดำรงธรรมที่มาจากหลายภาคส่วนตามบริบทความพร้อมของพื้นที่ และควรกำหนดมาตรฐานงานทั้งกรอบระยะเวลาและวิธีการปฏิบัติงานที่ชัดเจน โดยกำหนดเป็นคู่มือสำหรับประชาชน ตามพระราชบัญญัติอำนวยความสะดวกในการพิจารณาอนุญาตของทางราชการ พ.ศ. 25585. ด้านการพัฒนาบุคลากร ควรกำหนดให้มีศูนย์อำนวยการหรือบุคลากรรับผิดชอบการกำกับดูแลการแก้ไขปัญหาเรื่องร้องทุกข์ของประชาชนของแต่ละหน่วยงาน โดยจัดให้มีการประชุมประสานการปฏิบัติทั้งภายในกระทรวง ระหว่างกระทรวง รวมทั้งภายในพื้นที่จังหวัด6. ด้านการจัดทำฐานข้อมูล โดยการจัดทำฐานข้อมูลในกลุ่มข้อมูลพื้นฐานที่จำเป็นต่อการปฏิบัติงานของเจ้าหน้าที่ เช่น ข้อมูลกฎหมาย กฎระเบียบต่าง ๆ ข้อมูลบริบทพื้นที่ ซึ่งเป็นฐานข้อมูลที่สามารถสะท้อนปัญหา อุปสรรคที่เกิดขึ้นจริงในพื้นที่ได้ อีกทั้ง ควรมีการบูรณาการเชื่อมโยงฐานข้อมูลระหว่างศูนย์ดำรงธรรมกระทรวงมหาดไทย จังหวัด อำเภอ และหน่วยงานราชการที่เกี่ยวข้อง เพื่อให้การบริหารจัดการเรื่องร้องทุกข์ของศูนย์ดำรงธรรมเพื่ออำนวยความเป็นธรรมเป็นไปอย่างมีประสิทธิภาพสูงสุด
DOI: 10.21227/rk7d-zg95
title: Arc Flash IE and Iarc Calculators

description: The excel spreadsheet files provide access to a functional Arc Flash Calculator that includes various equipment configurations (VCB, VCBB, HCB, VOA and HOA), Incident Energy and voltage ranges.As equipment’s configuration and input fields are presented, the user will be able to key entry specific data using the proper input fields and/or pull down menus provided. All variables and constants are defined. When all variables inputs have been entered, and proper equipment configuration has been selected, the Calculator will solve the equations and the answer is returned.The Calculator function within the spreadsheets provide quick access to data analysis that could increase the productivity for the user.THIS CALCULATOR IS NOT A PART OF IEEE 1584-2018 AND WAS NOT DEVELOPED BY THE IEEE P1584 WORKING GROUP.THIS SOFTWARE IS PROVIDED "AS IS" AND "WITH ALL FAULTS." IEEE AND ITS CONTRIBUTORS EXPRESSLY DISCLAIM ALL WARRANTIES (EXPRESS, IMPLIED AND STATUTORY) RELATED TO THE SOFTWARE, INCLUDING, BUT NOT LIMITED TO, THE WARRANTIES OF: MERCHANTABILITY; FITNESS FOR A PARTICULAR PURPOSE; NON-INFRINGEMENT; AND QUALITY, ACCURACY, EFFECTIVENESS, CURRENCY, OR COMPLETENESS OF THE SOFTWARE. IN ADDITION, IEEE AND ITS CONTRIBUTORS DISCLAIM ANY AND ALL CONDITIONS RELATING TO: RESULTS; WORKMANLIKE EFFORT; AND LACK OF VIRUSES.IN NO EVENT SHALL IEEE OR ITS CONTRIBUTORS BE LIABLE FOR ANY DIRECT, INDIRECT, INCIDENTAL, SPECIAL, EXEMPLARY, OR CONSEQUENTIAL DAMAGES (INCLUDING, BUT NOT LIMITED TO: PROCUREMENT OF SUBSTITUTE GOODS OR SERVICES; LOSS OF USE, DATA, OR PROFITS; OR BUSINESS INTERRUPTION) HOWEVER CAUSED AND ON ANY THEORY OF LIABILITY, WHETHER IN CONTRACT, STRICT LIABILITY, OR TORT (INCLUDING NEGLIGENCE OR OTHERWISE) ARISING IN ANY WAY OUT OF THE USE OF THIS SOFTWARE, EVEN IF ADVISED OF THE POSSIBILITY OF SUCH DAMAGE AND REGARDLESS OF WHETHER SUCH DAMAGE WAS FORESEEABLE.YOU ARE SOLELY RESPONSIBLE FOR COMPLYING WITH ALL APPLICABLE LAWS AND REGULATIONS, INCLUDING, BUT NOT LIMITED TO, ANY THAT GOVERN YOUR USE, EXPORTATION OR IMPORTATION OF THIS SOFTWARE. IEEE AND ITS CONTRIBUTORS DISCLAIM ALL LIABILITY ARISING FROM YOUR USE OF THE SOFTWARE IN VIOLATION OF ANY APPLICABLE LAWS OR REGULATIONS.